《归猿洞》
清代·陈长镇

夕阳绕山背，荒径明虹霓。入洞寒烟积，彷佛闻猿啼。

幽谷若有人，峡雨暗已西。一体倏变化，人物理固齐。

梧叶冷秋风，零落蕙草萋。馨香当岁暮，寻芳意已迷。

防身铸吴钩，须时斩鲸鲵。不遇白袁公，寒光委尘泥。

却思赋芧者，渺渺白云低。

作者简介：清湖南武陵人，字宗五，号延溪。乾隆十三年进士，改庶吉士。告归，道闻母丧，哀痛过甚，至家数月而卒。工诗文。有《白云山房集》。